SKRIFTLIG FORESPØRGSEL P-0875/01

af Hans-Peter Mayer (PPE-DE) til Kommissionen

(13. marts 2001)

Om: Udbudsbestemmelser

Kommunen G indgår en bygningsforvaltningskontrakt (hovedentreprenøraftale) med virksomheden D) også kendt som viceværtkontrakt. Kontrakten blev ikke udbudt, fordi kommunen G mener, at en detaljeret og omfattende beskrivelse af ydelsen ikke er mulig. Genstand for kontrakten er ydelse af håndværks- og tjenesteydelser på områderne arealforvaltning (dvs. ingen kommuneplanlægning, men registrering af arealer i kommunens bygninger), reparationer og vedligeholdelse (=offentlige arbejder).

Ordrens omfang kendes ikke; den kan være på mere eller mindre end 200 000 EUR.

Til gennemførelse af kontrakten benytter facility-virksomheden (hovedentreprenøren) eksterne underentreprenører og egne virksomheder uden offentligt udbud af de enkelte ordrer.

Det påstås, at facility-virksomheden (hovedentreprenøren) ikke behøver at udbyde til licitation, da der er tale om private virksomheder, og at der med underentreprenører kan føres forhandlinger inden og efter kontraktens indgåelse.

Kommunen G vil hermed bl.a. opnå, at så mange kontrakter som muligt forbliver inden for kommunens regi.

Handelsorganisationer og forskellige handelskamre ser heri en overtrædelse af EU's direktiver om tildeling af offentlige kontrakter og mener, at dette gør de tyske VOB/VOL (Verdingungsordnung für Bauleistungen kontraktbestemmelser for tildeling af offentlige kontrakter og Verdingungsordnung für Leistungen Kontraktbestemmelser for tildeling af offentlige forsyningskontrakter) der er vedtaget i henhold til de forskellige delstaters gennemførelsesbestemmelser, meningsløse.

Hvad er retsgrundlaget ved en ordre på under 200 000 EUR?

Hvad er retsgrundlaget ved en ordre på over 200 000 EUR?

Svar afgivet på Kommissionens vegne af Frederik Bolkestein

(26. april 2001)

Den i det pågældende eksempel nævnte kommune er i henhold til fællesskabsbestemmelserne om offentlige kontrakter en ordregivende myndighed. Rådets direktiv 92/50/EØF af 18. juni 1992 om samordning af fremgangsmåderne ved indgåelse af offentlige tjenesteydelsesaftaler(1) og Rådets direktiv 93/37/EØF af 14. juni 1993 om samordning af fremgangsmåderne med hensyn til indgåelse af offentlige bygge- og anlægskontrakter(2) som ændret ved Europa-Parlamentets og Rådets direktiv 97/52/EF af 13. oktober 1997(3) gælder derfor for visse offentlige bygge- og anlægskontrakter og offentlige tjenesteydelsesaftaler inden for kommunen.

Kommunen er forpligtet til at udbyde opgaver inden for bygningsforvaltning, hvis følgende betingelser er opfyldt: tjenesteydelserne omfatter bygningsrengøring, ejendomsadministration eller integreret ingeniørvirksomhed i henhold til kategori 12 og 14 i bilag I A til direktiv 92/50/EØF, og de tjenesteydelser, der skal udføres, har en samlet værdi på mindst 200 000 EUR. Hvad derimod angår bygge- og anlægsarbejder, er kommunen kun forpligtet til at udbyde sådanne opgaver, såfremt deres samlede værdi andrager mindst 5 000 000 EUR. Hvis bygningsforvaltningen omfatter både offentlige tjenesteydelser samt bygge- og anlægsarbejder, skal beslutningen om, hvorvidt direktivet skal anvendes, træffes på grundlag af kontraktens hovedformål (bygge- og anlægsarbejder eller tjenesteydelser).

Kontrakten skal udbydes ved offentliggørelse af en udbudsbekendtgørelse. Generelt er kommunen forpligtet til at indgå kontrakten ved et offentligt eller begrænset udbud. Kommunen kan under særlige omstændigheder indgå en offentlig tjenesteydelsesaftale ved udbud efter forhandling med forudgående offentliggørelse. Dette er tilfældet, når de tjenesteydelser, der skal udføres, specielt i forbindelse med tjenesteydelser af intellektuel karakter, er af en sådan art, at kontraktvilkårene ikke kan specificeres tilstrækkelig nøjagtigt til, at ordren kan tildeles ved at vælge det bedste bud i henhold til reglerne for offentligt eller begrænset udbud. Bevisbyrden for, at de særlige omstændigheder, som berettiger undtagelsen, faktisk foreligger, påhviler den kommune, der vil påberåbe sig dem.

I henhold til EU-reglerne er der intet til hinder for, at kommunen indgår kontrakt med en hovedentreprenør og giver denne tilladelse til at indgå kontrakter med underentreprenører. Den af kommunen udbudte kontrakt skal under alle omstændigheder offentliggøres ved en udbudsbekendtgørelse. Derudover skal indgåelsen af kontrakten ske i henhold til bestemmelserne i det pågældende direktiv. Med hensyn til at inddrage underentreprenører gælder bestemmelserne i direktivet kun, hvis hovedentreprenøren i henhold til direktivet selv er en offentlig ordregiver.

Såfremt aftalernes samlede værdi ligger under en bestemt tærskel, finder direktiverne 92/50/EØF og 93/37/EØF ikke anvendelse. I forbindelse med indgåelsen af aftalerne skal kommunen ikke desto mindre overholde fællesskabsretten. Kommunen skal især overholde det principielle forbud mod forskelsbehandling, som er fastsat i EF-traktaten.

(1) EFT L 209 af 24.7.1992.

(2) EFT L 199 af 9.8.1993.

(3) EFT L 328 af 28.11.1997.